ΚΑΝΟΝΙΣΜΟΣ (ΕΟΚ) αριθ. 378/93 ΤΗΣ ΕΠΙΤΡΟΠΗΣ της 19ης Φεβρουαρίου 1993 περί καθορισμού της αντισταθμιστικής πληρωμής στους μη επαγγελματίες παραγωγούς ηλιανθόσπορου στην Ισπανία και την Πορτογαλία για την περίοδο εμπορίας 1993/94

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 1765/92 του Συμβουλίου της 30ής Ιουνίου 1992 για τη θέσπιση καθεστώτος στήριξης των παραγωγών ορισμένων αροτραίων καλλιεργειών (1), όπως τροποποιήθηκε από τον κανονισμό (ΕΟΚ) αριθ. 2467/92 (2), και ιδίως το άρθρο 5 παράγραφος 2 δεύτερο εδάφιο,

Εκτιμώντας:

ότι το άρθρο 5 παράγραφος 2 δεύτερο εδάφιο του κανονισμού (ΕΟΚ) αριθ. 1765/92 προβλέπεται ιδιαίτερη αντιστάθμιση για τους μη επαγγελματίες παραγωγούς ηλιανθόσπορου στην Ισπανία και την Πορτογαλία- ότι στο άρθρο 7 του κανονισμού (ΕΟΚ) αριθ. 2294/92 της Επιτροπής της 31ης Ιουλίου 1992 (3), όπως τροποποιήθηκε από τον κανονισμό (ΕΟΚ) αριθ. 3529/92 (4), προβλέπεται για τους παραγωγούς αυτούς ότι στην αντισταθμιστική πληρωμή που καταβάλλεται στα πλαίσια του απλουστευμένου καθεστώτος, με βάση το ποσοστό που εφαρμόζεται στα σιτηρά, μπορεί να προστεθεί συμπληρωματική αντισταθμιστική πληρωμή- ότι είναι, ως εκ τούτου, σκόπιμο να καθοριστεί το ποσό της εν λόγω πληρωμής-

ότι στο άρθρο 5 παράγραφος 3 του κανονισμού (ΕΟΚ) αριθ. 1765/92 προβλέπεται ότι η Επιτροπή δημοσιεύει στην Επίσημη Εφημερίδα των Ευρωπαϊκών Κοινοτήτων τα ποσά που αφορούν τους ελαιούχους σπόρους που εμφαίνονται στο άρθρο 5-

ότι η αντισταθμιστική πληρωμή που πρέπει να υποβάλλεται στους μη επαγγελματίες παραγωγούς ηλιανθόσπορου στην Ισπανία και την Πορτογαλία πρέπει να καθοριστεί κατά τρόπο ώστε να αποφεύγεται οποιαδήποτε στρέβλωση που μπορεί να προκύψει από τα μεταβατικά μέτρα που απορρέουν από την πράξη προσχώρησης της Ισπανίας και της Πορτογαλίας για τους παραγωγούς ηλιανθόσπορου στα εν λόγω κράτη μέλη,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Κατά την έννοια του παρόντος κανονισμού νοούνται ως:

- "αντισταθμιστική πληρωμή στους μη επαγγελματίες παραγωγούς ηλιανθόσπορου", το ποσό σε Ecu ανά εκτάριο που αντικαθιστά την ισχύουσα αντισταθμιστική πληρωμή για τα σιτηρά στη σχετική περιοχή, προκειμένου να αποτελέσει την αντισταθμιστική πληρωμή που αναφέρεται στο άρθρο 5 παράγραφος 2 δεύτερο εδάφιο του κανονισμού (ΕΟΚ) αριθ. 1765/92 για τους μη επαγγελματίες παραγωγούς ηλιανθόσπορου στην Ισπανία και την Πορτογαλία,

- "μη επαγγελματίες παραγωγούς ηλιανθόσπορου" ο παραγωγός ηλιανθόσπορου που έχει υποβάλει αίτηση για τη σχετική περίοδο εμπορίας του απλουστευμένου καθεστώτος που αναφέρεται στο άρθρο 8 του κανονισμού (ΕΟΚ) αριθ. 1765/92, η οποία καλύπτει το σύνολο των αροτραίων καλλιεργειών για τις οποίες ζητά αντισταθμιστική πληρωμή.

Άρθρο 2

1. Η αντισταθμιστική πληρωμή για τους μη επαγγελματίες παραγωγούς ηλιανθόσπορου μπορεί να καταβάλλεται αποκλειστικά και μόνο στους παραγωγούς αυτούς.

2. Για την περίοδο εμπορίας 1993/94, η αντισταθμιστική πληρωμή που προβλέπεται για μη επαγγελματίες παραγωγούς ηλιανθόσπορου καθορίζεται σε 242 Ecu ανά εκτάριο στην Ισπανία και σε 232 Ecu ανά εκτάριο στην Πορτογαλία.

3. Το ποσό που καθορίζεται στην παράγραφο 2 σε εθνικό επίπεδο πρέπει να κατανέμεται ανά περιφέρειες σύμφωνα με το πρόγραμμα περιφερειοποίησης που εφαρμόζεται από το ενδιαφερόμενο κράτος μέλος για την περίοδο εμπορίας 1993/94.

Άρθρο 3

Με την επιφύλαξη των όρων χορηγήσεως των αντισταθμιστικών πληρωμών στις αροτραίες καλλιέργειες που καλύπτονται από τον κανονισμό (ΕΟΚ) αριθ. 1765/92:

α) μπορεί να πληρωθεί προκαταβολή ύψους 50 % των ποσών που καθορίζονται στο άρθρο 2 παράγραφος 2 στους μη επαγγελματίες παραγωγούς ηλιανθόσπορου, όπως προβλέπεται στο άρθρο 11 παράγραφοι 2, 3 και 4 του εν λόγω κανονισμού-

β) αν, στην Ισπανία και την Πορτογαλία, τα τελικά ποσά αναφοράς είναι διαφορετικά από τα ποσά αναφοράς που προβλέπονται κατ' εφαρμογή του άρθρου 5 του ίδιου κανονισμού η αντισταθμιστική πληρωμή προσαρμόζεται ανάλογα-

γ) η προσαρμογή που αναφέρεται στο στοιχείο β) διενεργείται πριν από την κατανομή ανά περιφέρειες που αναφέρεται στο άρθρο 2 παράγραφος 3 του παρόντος κανονισμού.

Άρθρο 4

Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 19 Φεβρουαρίου 1993.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 181 της 1. 7. 1992, σ. 12.

(2) ΕΕ αριθ. L 246 της 27. 8. 1992, σ. 11.

(3) ΕΕ αριθ. L 221 της 6. 8. 1992, σ. 22.

(4) ΕΕ αριθ. L 358 της 8. 12. 1992, σ. 8.